Ebeltoft Vig
Ebeltoft Vig, farvand ved det sydlige Djursland, mellem Ebeltoft, Mols og Helgenæs. Vigen er ligesom Aarhus Bugt og Kalø Vig dannet af en gletsjer i det nuværende Kattegat, som kilede sig op fra sydøst i sidste istid. Vigen strækker sig fra en linje mellem sydspidserne af hhv. Helgenæs og Gåsehage på Ebeltofthalvøen Hasnæs ca. 13 km mod nord. Mod nordvest domineres vigen af Mols Bjerge, mod øst ligger halvøen Ahl Hage med feriekolonier og havne- og handelsbyen Ebeltoft. I vigens bund mod nord findes sommerhusområderne Lyngsbæk Strand, Handrup Strand og Egsmark Strand.
Ebeltoft Vig har dybder indtil 13 m og flere lavvandede grunde, bl.a. ud for Ahl Hage. Syd for denne ligger Ebeltoft Færgehavn med færgeforbindelse til Sjællands Odde samt Øer Maritime Ferieby.
Et område på 320 ha søterritorium nord for Ahl Hage og 35 ha landbræmme er i 2009 udlagt som naturreservat med begrænset adgang for at sikre området som rasteplads for vandfugle. 